A Bizottság 2122/89/EGK rendelete
(1989. július 14.)
a tartozékoknak a vonóhálókra, a kerítőhálókra és a hasonló hálókra történő felszereléséről szóló 3440/84/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb Spanyolország és Portugália csatlakozási okmányával módosított, a halállomány védelmére és kezelésére vonatkozó közösségi rendszer létrehozásáról szóló, 1983. január 25-i 170/83/EGK tanácsi rendeletre [1],
tekintettel a legutóbb a 4193/88/EGK rendelettel [2] módosított, a halállomány védelme érdekében bizonyos technikai intézkedések megállapításáról szóló, 1986. október 7-i 3094/86/EGK tanácsi rendeletre [3] és különösen annak 15. cikkére,
mivel 1982 májusában Brüsszelben, valamint 1988 novemberében Stockholmban tanácskozásra került sor Norvégiával és Svédországgal a Skagerraknál és Kattegatnál folyó halászatról; mivel e tanácskozások eredményére tekintettel módosítani kell a 955/87/EGK rendelettel [4] módosított 3440/84/EGK bizottsági rendeletet [5];
mivel az e rendeletben előírt intézkedések összhangban vannak a Halászatierőforrás-gazdálkodási Irányítóbizottság véleményével,
ELFOGADTA EZT A RENDELETET:
1. cikk
A 3440/84/EGK rendelet a következőképpen módosul:
1. Az 5. cikk a következő bekezdésekkel egészül ki:
"(6) Az (1) bekezdéstől eltérően, Skagerraknál és Kattegatnál az "A" típusú felső kopásvédő használata tilos;
(7) Skagerraknál és Kattegatnál a felső kopásvédőnek a 70 milliméternél nagyobb szembőségű vonóhálókra való felszerelése tilos."
2. A 6. cikk helyébe a következő rendelkezés lép:
"6. cikk
Erősítőzsák
(1) Az erősítőzsák henger alakú hálószerkezet, amely teljesen körülveszi a vonóháló zsákvégét, és amely szakaszosan rögzíthető a zsákvéghez. Mérete (hosszúsága és szélessége) legalább akkora, mint a zsákvégnek az a része, amelyhez rögzítik.
(2) A (3) és (4) bekezdés rendelkezései nem vonatkoznak Skagerrakra és Kattegatra.
(3) A legfeljebb 60 milliméteres szembőségű vonóhálók kivételével, amelyek esetében két erősítőzsák használata megengedett, egynél több erősítőzsák használata tilos.
(4) A szembőség a zsákvég szembőségének legalább kétszerese. Második erősítőzsák használata esetén, annak legkisebb szembősége 120 mm.
(5) A (6), (7), (8) és (9) bekezdés rendelkezései csak Skagerrakra és Kattegatra vonatkoznak.
(6) A 70 millimétert meghaladó szembőségű vonóhálók esetében az erősítőzsák használata tilos.
(7) A felső kopásvédő és az erősítőzsák egyidejű használata tilos.
(8) A 80 milliméternél kisebb szembőségű erősítőzsák használata tilos.
(9) A 16 milliméternél kisebb szembőségű vonóhálók kivételével, amelyek esetében két erősítőzsák használata megengedett, egynél több erősítőzsák használata tilos. A (8) bekezdéstől eltérően, ezen erősítőzsákok egyikének szembősége 80 milliméternél kisebb lehet, de legalább 35 milliméter.
(10) A zsákvég elé nyúló erősítőzsák használata tilos.
(11) Ha az erősítőzsák hengeres hálórészekből áll, az összeillesztési pontokon az egyes részek közötti átfedés legfeljebb négy szem lehet.
(12) A 60 millimétert meghaladó szembőségű vonóhálóra szerelt erősítőzsák legfeljebb két méterrel nyúlhat a hátsó emelőpánt elé.
(13) Az (1) bekezdéstől eltérően, a zsákvég méreténél kisebb erősítőzsák is felszerelhető a legfeljebb 60 milliméter szembőségű hálókra."
3. A 11. cikk a következő bekezdéssel egészül ki:
"(4) Skagerraknál és Kattegatnál a belső terelőháló legfeljebb 20 hálószemnek megfelelő hosszban nyúlhat be a zsákvégbe."
2. cikk
Ez a rendelet az Európai Közösségek Hivatalos Lapjában való kihirdetését követő harmincadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1989. július 14-én.